Na temelju čl. 21. st. 2. Zakona o kulturnim vijećima i financiranju javnih potreba u kulturi (NN 83/22) i čl. 27. Statuta Grada Zlatara (“Službeni glasnik Krapinsko-zagorske županije” 36A/13, 9/18, 9/20, 17A/21), Gradsko vijeće Grada Zlatara na 15. sjednici održanoj 13. prosinca 2022. donosi

**ODLUKU  
o osnivanju stručnog povjerenstva za vrednovanje i procjenu programa i projekata iz područja kulture**

**Članak 1.**

Ovom Odlukom osniva se jedno Stručno povjerenstvo za vrednovanje i procjenu programa i projekata iz područja kulture Grada Zlatara (dalje: Povjerenstvo) te utvrđuje njegov djelokrug, broj članova, zadaće, način rada i odlučivanja.

**Članak 2.**

Povjerenstvo je stručno savjetodavno tijelo, a osniva se za stručno vrednovanje programa i projekata u kulturi od interesa za Grad Zlatar, za koja se sredstva osiguravaju iz proračuna Grada Zlatara.

**Članak 3.**

U svom radu Povjerenstvo ima zadaće:

* stručno vrednovanje i ocjena programa i projekata prijavljenih na javni poziv,
* predlaganje kriterije vrednovanja programa i projekata i iznos financijske potpore,
* razmatranje mjera za poticanje i promicanje profesionalnog kulturnog i umjetničkog stvaralaštva i kulturnog amaterizma te predlaganje mjere za njihovo unaprjeđenje.

U postupku vrednovanja programa i projekata Povjerenstvo nakon provedenog postupka dostavlja svoj prijedlog gradonačelniku koji sadrži popis programa i projekata s predloženim iznosom financijske potpore.

**Članak 4.**

Povjerenstvo ima 3 (tri) članova od kojih je jedan predsjednik Povjerenstva

Članove Povjerenstva i predsjednika bira gradonačelnik na rok od 4 (četiri) godine. Za članove Povjerenstva imenuju se umjetnici, stručnjaci i kulturni djelatnici istaknuti u područjima umjetnosti i kulture te službenici nadležnog upravnog odjela Grada Zlatara.

Povjerenstvo svoj rad obavlja na sjednicama, a donosi odluke većinom glasova od ukupnog broja svih članova.

U slučaju posebnih okolnosti ili žurnosti, Povjerenstvo može održati sjednicu i elektronskim putem.

**Članak 5.**

Ova Odluka stupa na snagu osmoga dana od dana objave u „Službenom glasniku Krapinsko-zagorske županije“.

KLASA: 612-04/22-01/05

URBROJ: 2140-07-01-22-2

U Zlataru 13. prosinca 2022.

PREDSJEDNICA GRADSKOG VIJEĆA

Danijela Findak